《抱山展墓》
清代·成多禄

平明登抱山，树静栖羽寂。长跪酹佳城，往事思历历。

我父卒丙戌，葬日雨淅沥。前母乃同穴，负土坚四壁。

其地湿且卑，我心常戚戚。丁酉惊盗发，白日飞霹雳。

恨无汾阳兵，志此徒悲激。罪人幸而得，沈痛那可涤。

我母复见背，牛眠此中觅。风雨感崩防，迁徙同辟狄。

伤哉乙巳春，万古漆镫阒。东西南北身，展转捧毛檄。

二年出守绥，三载书考绩。推恩及九泉，褒赠膺殊锡。

君恩日以深，亲面何由觌。况当八表昏，满眼愁锋镝。

华屋与山丘，险过矛头淅。生儿亦何用，往训空启迪。

春秋缺瞻拜，祸变同疏逖。默数生平罪，擢发岂足析。

仰观松楸寒，雨泪纷纷滴。

作者简介：成多禄，字竹山，号澹堪，吉林其塔木镇人。光绪乙酉拔贡，历官绥化知府。有《澹堪诗草》。